河中太守
作者：趙鼎
朝代：宋

paragraphs: 掄才梁棟定誰須，聳拔長松第一株。
令聞允爲時屬望，豐功當在帝都俞。
將令異日作霖雨，暫使斯民歌袴襦。
播物仁風隨扇發，向人和氣與春舒。
請看嶷嶷諸郎秀，是應詵詵盛德符。
廣陌乘黄將驥子，丹山威鳳带鵷鶵。
聲名最重連城寶，文采光騰照夜珠。
賈誼著書驚一世，平津射策冠諸儒。
傳經固自卑劉向，遺直猶資見魏謩。
便向萱堂生月桂，更尋雲路種星榆。
人從碧海偷桃實，客自朱門墜舄鳬。
性静綠龜宜作伴，身輕靈壽不須扶。
金波滿泛鵝兒酒，香霧争持鵲尾爐。
要識東人念公意，巖廊千載賛昌圖。